Publication: Magyar Közlöny
Issue: MK-1998-34 (Year: 1998, Number: 34)
Era: 1990-2004
Section: A közhasznú szervezetekről szóló 1997. évi CLVI. törvény 8. és 9. §-ában meghatározott összeférhetetlenségi
Paragraph Index: 338

9. A felügyelő bizottságnak jogában áll a kuratóriumot írásban beszámoltatni a tevékenységéről. A felügyelő bizottság elnöke tanácskozási joggal részt vesz a kuratórium ülésein. A felügyelő bizottság köteles a kuratóriumot tájékoztatni, és annak összehívását kezdeményezni, ha arról szerez tudomást, hogy a kuratórium működése során olyan jogszabálysértés vagy a szervezet érdekeit egyébként súlyosan sértő esemény történt, amelynek a megszüntetése vagy következményeinek elhárítása, illetve enyhítése a kuratórium döntését teszi szükségessé, valamint a tisztségviselők felelősségét megalapozó tény merül fel. A kuratórium elnöke ilyen esetben 15 napon belül köteles a kuratórium ülését összehívni. A felügyelő bizottság célvizsgálatot folytat, ha a közalapítvány céljainak megvalósítását veszélyeztetve látja, illetve ha erre az alapító felkéri. A célvizsgálatba külső szakértők is bevonhatók.

Source: https://magyarkozlony.hu/hivatalos-lapok/ff4a29d2cf4c6c803eadde41355a2936bf8e5076/dokumentumok/19185c5d7275569ca1b02f605e260ad7da4a3d37/letoltes